D Gmaind Neggertaal lit ime östliche Sitetal vo de Thur. Si isch prägt dor de Negger und dor e Landschaft, wo vo de Land- und Forstwirtschaft gnuzt werd. Quär dör Gmäänd füert d Hoptstross 8, wo vo Sanggalle, Herisau öber d Waldstatt här chunnt und witer öber d Wasserflue uf Liechtestaig und Wattwil goot. E witeri Hoptverbindig füert em Negger no flussabwärts öber Ganterschwil i d Richtig Wil. Brunoodere und Mogelschberg händ je en Bahof a de Linie Romanshorn-Luzern, wo vo de Südostbahn (SOB) betribe werd. Peterzäll werd dor s Postauto erschlosse.